b'\n_START_ARTICLE_\nHenri Laurila\n_START_SECTION_\nUra\n_START_PARAGRAPH_\nLaurila aloitti j\xc3\xa4\xc3\xa4kiekkoilun Nastolan Nopsassa, mutta on varsinaisesti Pelicansin kasvatti. H\xc3\xa4n pelasi juniorina my\xc3\xb6s Kiekkoreippaassa. Laurila oli kaudella 1998\xe2\x80\x931999 Pelicansin A-nuorten I-divisioonajoukkueen tehokkain puolustaja tehoilla 11+17=28. Kauden 1999\xe2\x80\x932000 p\xc3\xa4\xc3\xa4tteeksi h\xc3\xa4n oli nostamassa joukkuetta seuraavaksi kaudeksi A-nuorten SM-liigaan. Laurila nousi kaudella 2000\xe2\x80\x932001 Pelicansin SM-liigajoukkueeseen ja teki 42 runkosarja- ja kolmessa playoff-ottelussa tehot 1+1=2. H\xc3\xa4n teki liigauransa avausmaalin 5. joulukuuta 2000 vieraissa Helsingin IFK:ta vastaan. Kaudella 2001\xe2\x80\x932002 Laurilan odotettiin tekev\xc3\xa4n l\xc3\xa4imurron SM-liigassa, mutta h\xc3\xa4nen runkosarjansa j\xc3\xa4i vain 39 ottelun mittaiseksi sormivamman takia._NEWLINE_Kolmen Pelicansissa vietetyn SM-liigakauden j\xc3\xa4lkeen Laurila siirtyi kaksivuotisella sopimuksella Tampereen Ilvekseen kaudeksi 2003\xe2\x80\x932004. T\xc3\xa4m\xc3\xa4n j\xc3\xa4lkeen h\xc3\xa4n pelasi kaksi kautta Italian Serie A:ssa; kauden 2005\xe2\x80\x932006 A&O Asiagon ja kauden 2006\xe2\x80\x932007 HC Fassan riveiss\xc3\xa4. Kaudeksi 2007\xe2\x80\x932008 Laurila palasi vuoden mittaisella ja try-outin sis\xc3\xa4lt\xc3\xa4neell\xc3\xa4 sopimuksella Pelicansiin. H\xc3\xa4n oli 11 osumallaan Pelicansin eniten maaleja tehnyt puolustaja. Laurila teki helmikuussa 2008 kaksivuotisen jatkosopimuksen joukkueen kanssa._NEWLINE_Syksyll\xc3\xa4 2009 Laurila k\xc3\xa4rsi nivusvaivoista, jonka takia h\xc3\xa4n pelasi kauden 2009\xe2\x80\x932010 aikana Pelicansissa vain 13 runkosarjaottelua ja k\xc3\xa4vi kahden ottelun verran hakemassa pelituntumaa Mestis-joukkue Heinolan Kiekosta. Tammikuun 2010 lopulla Laurila siirtyi loppukaudeksi Ruotsiin Elitserien-joukkue MODO Hockeyn riveihin._NEWLINE_Kaudeksi 2010\xe2\x80\x932011 Laurila siirtyi kaksivuotisella sopimuksella Kalevan Pallon riveihin. H\xc3\xa4n j\xc3\xa4i ensimm\xc3\xa4isell\xc3\xa4 kaudellaan ajoittainen kokoonpanon ulkopuolelle, mutta kuului seuraavalla kaudella 2011\xe2\x80\x932012 KalPan onnistujiin ja teki 37 runkosarjaottelussa 16 tehopistett\xc3\xa4. Laurila kuitenkin loukkasi vuodenvaihteessa k\xc3\xa4tens\xc3\xa4 ja oli sivussa kaksi kuukautta. Toukokuussa 2012 h\xc3\xa4n solmi kaksivuotisen sopimuksen Espoo Bluesin kanssa. Laurila teki SM-liigan yhden kauden piste-enn\xc3\xa4tyksens\xc3\xa4 tehoilla 6+17=23, joilla h\xc3\xa4n oli Bluesin tehokkain puolustaja Joonas Jalvannin kanssa._NEWLINE_Huhtikuussa 2013 Laurila ja Blues purkivat sopimuksensa yhteisymm\xc3\xa4rryksess\xc3\xa4 jo ensimm\xc3\xa4isen sopimuskauden j\xc3\xa4lkeen. Jo seuraavana p\xc3\xa4iv\xc3\xa4n\xc3\xa4 h\xc3\xa4n teki kaksivuotisen sopimuksen Pelicansin kanssa. Lokakuussa 2015 Laurila siirtyi Saksan toiseksi korkeimmalle sarjatasolle DEL2-liigan EC Bad Nauheimiin oltuaan ilman sopimusta alkukauden 2015\xe2\x80\x932016. H\xc3\xa4net hankittiin joukkueeseen paikkaamaan Joel Johanssonin loukkaantumista. Marraskuussa Laurila teki joukkueen kanssa loppukauden jatkosopimuksen.'